title: 2019 m. kovo 4 d. Tarybos sprendimas (ES) 2019/389 dėl pozicijos, kurios Europos Sąjungos vardu turi būti laikomasi EEE jungtiniame komitete, dėl EEE susitarimo IX priedo (Finansinės paslaugos) dalinio pakeitimo (Finansinių priemonių rinkų reglamentas (FPRR) ir FPRD II direktyva) (Tekstas svarbus EEE.)

text:
12.3.2019

                  LT

                  Europos Sąjungos oficialusis leidinys

                  L 70/25

         TARYBOS SPRENDIMAS (ES) 2019/389
         2019 m. kovo 4 d.
         dėl pozicijos, kurios Europos Sąjungos vardu turi būti laikomasi EEE jungtiniame komitete, dėl EEE susitarimo IX priedo (Finansinės paslaugos) dalinio pakeitimo (Finansinių priemonių rinkų reglamentas (FPRR) ir FPRD II direktyva)
         (Tekstas svarbus EEE)
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 114 straipsnį kartu su 218 straipsnio 9 dalimi,
         atsižvelgdama į 1994 m. lapkričio 28 d. Tarybos reglamentą (EB) Nr. 2894/94 dėl Europos ekonominės erdvės susitarimo įgyvendinimo tvarkos (1), ypač į jo 1 straipsnio 3 dalį,
         atsižvelgdama į Europos Komisijos pasiūlymą,
         kadangi:

                     (1)

                     Europos ekonominės erdvės susitarimas (2) (toliau – EEE susitarimas) įsigaliojo 1994 m. sausio 1 d.;

                     (2)

                     pagal EEE susitarimo 98 straipsnį EEE jungtinis komitetas gali nuspręsti iš dalies pakeisti, inter alia, to Susitarimo IX priedą, kuriame yra nuostatų dėl finansinių paslaugų;

                     (3)

                     į EEE susitarimą turi būti įtraukti Europos Parlamento ir Tarybos reglamentas (ES) Nr. 600/2014 (3) ir Europos Parlamento ir Tarybos direktyva 2014/65/ES (4);

                     (4)

                     todėl EEE susitarimo IX priedas turėtų būti atitinkamai iš dalies pakeistas;

                     (5)

                     todėl Sąjungos pozicija EEE jungtiniame komitete turėtų būti grindžiama pridėtu sprendimo projektu,

               PRIĖMĖ ŠĮ SPRENDIMĄ:

            1 straipsnis
            Pozicija, kurios Sąjungos vardu turi būti laikomasi EEE jungtiniame komitete, dėl siūlomo EEE susitarimo IX priedo (Finansinės paslaugos) dalinio pakeitimo grindžiama prie šio sprendimo pridėtu EEE jungtinio komiteto sprendimo projektu.

            2 straipsnis
            Šis sprendimas įsigalioja jo priėmimo dieną.

            Priimta Briuselyje 2019 m. kovo 4 d.

                  Tarybos vardu

                  Pirmininkas

               A. ANTON

            (1)  OL L 305, 1994 11 30, p. 6.

            (2)  OL L 1, 1994 1 3, p. 3.

            (3)  2014 m. gegužės 15 d. Europos Parlamento ir Tarybos reglamentas (ES) Nr. 600/2014 dėl finansinių priemonių rinkų, kuriuo iš dalies keičiamas Reglamentas (ES) Nr. 648/2012 (OL L 173, 2014 6 12, p. 84).

            (4)  2014 m. gegužės 15 d. Europos Parlamento ir Tarybos direktyva 2014/65/ES dėl finansinių priemonių rinkų, kuria iš dalies keičiamos Direktyva 2002/92/EB ir Direktyva 2011/61/ES (OL L 173, 2014 6 12, p. 349).

            PROJEKTAS
            EEE JUNGTINIO KOMITETO SPRENDIMAS Nr. …/2019
            … m. … … d.
            kuriuo iš dalies keičiamas EEE susitarimo IX priedas (Finansinės paslaugos)
            EEE JUNGTINIS KOMITETAS,
            atsižvelgdamas į Europos ekonominės erdvės susitarimą (toliau – EEE susitarimas), ypač į jo 98 straipsnį,
            kadangi:

                        (1)

                        į EEE susitarimą turi būti įtrauktas 2014 m. gegužės 15 d. Europos Parlamento ir Tarybos reglamentas (ES) Nr. 600/2014 dėl finansinių priemonių rinkų, kuriuo iš dalies keičiamas Reglamentas (ES) Nr. 648/2012 (1), su pataisymais, padarytais OL L 270, 2015 10 15, p. 4, OL L 187, 2016 7 12, p. 30 ir OL L 278, 2017 10 27, p. 54;

                        (2)

                        į EEE susitarimą turi būti įtrauktas 2016 m. birželio 23 d. Europos Parlamento ir Tarybos reglamentas (ES) 2016/1033, kuriuo iš dalies keičiami Reglamentas (ES) Nr. 600/2014 dėl finansinių priemonių rinkų, Reglamentas (ES) Nr. 596/2014 dėl piktnaudžiavimo rinka ir Reglamentas (ES) Nr. 909/2014 dėl atsiskaitymo už vertybinius popierius gerinimo Europos Sąjungoje ir centrinių vertybinių popierių depozitoriumų (2);

                        (3)

                        į EEE susitarimą turi būti įtraukta 2014 m. gegužės 15 d. Europos Parlamento ir Tarybos direktyva 2014/65/ES dėl finansinių priemonių rinkų, kuria iš dalies keičiamos Direktyva 2002/92/EB ir Direktyva 2011/61/ES (3), su pataisymais, padarytais OL L 188, 2016 7 13, p. 28, OL L 273, 2016 10 8, p. 35 ir OL L 64, 2017 3 10, p. 116;

                        (4)

                        į EEE susitarimą turi būti įtraukta 2016 m. birželio 23 d. Europos Parlamento ir Tarybos direktyva (ES) 2016/1034, kuria iš dalies keičiama Direktyva 2014/65/ES dėl finansinių priemonių rinkų (4);

                        (5)

                        Direktyva 2014/65/ES panaikinama į EEE susitarimą įtraukta Europos Parlamento ir Tarybos direktyva 2004/39/EB (5), todėl ji turi būti išbraukta iš EEE susitarimo;

                        (6)

                        Reglamente (ES) Nr. 600/2014 nurodyti atvejai, kai Europos bankininkystės institucija (toliau – EBI) ir Europos vertybinių popierių ir rinkų institucija (toliau – ESMA) gali laikinai uždrausti arba apriboti tam tikrą finansinę veiklą, ir nustatomos tokio uždraudimo arba apribojimo sąlygos pagal Europos Parlamento ir Tarybos reglamento (ES) Nr. 1093/2010 (6) ir Europos Parlamento ir Tarybos reglamento (ES) Nr. 1095/2010 (7) 9 straipsnio 5 dalį. EEE susitarimo tikslais šiais įgaliojimais ELPA valstybių atveju turi naudotis ELPA priežiūros institucija, vadovaudamasi EEE susitarimo IX priedo 31g ir 31i punktais. Siekdama užtikrinti EBI ir ESMA kompetencijos integravimą į procesą ir abiejų EEE ramsčių tarpusavio nuoseklumą, ELPA priežiūros institucija tokius sprendimus priims remdamasi EBI arba, priklausomai nuo konkretaus atvejo, ESMA parengtais projektais. Taip išsaugomi svarbiausi vienos institucijos vykdomos priežiūros privalumai;

                        (7)

                        Susitariančiosios Šalys sutaria, kad šiuo sprendimu įgyvendinamas susitarimas, išdėstytas 2014 m. spalio 14 d. ES ir EEE–ELPA finansų ir ekonomikos ministrų posėdžio išvadose (8) dėl ES EPI reglamentų įtraukimo į EEE susitarimą;

                        (8)

                        todėl EEE susitarimo IX priedas turėtų būti atitinkamai iš dalies pakeistas,

                  PRIĖMĖ ŠĮ SPRENDIMĄ:

               1 straipsnis
               EEE susitarimo IX priedas iš dalies keičiamas taip:

                           1.

                           13b punktas (Europos Parlamento ir Tarybos direktyva 2002/92/EB) papildomas taip:
                           „su pakeitimais, padarytais:

                                       —

                                          32014 L 0065: 2014 m. gegužės 15 d. Europos Parlamento ir Tarybos direktyva 2014/65/ES (OL L 173, 2014 6 12, p. 349) su pataisymais, padarytais OL L 188, 2016 7 13, p. 28, OL L 273, 2016 10 8, p. 35 ir OL L 64, 2017 3 10, p. 116.“.

                           2.

                           31ba punkto (Europos Parlamento ir Tarybos direktyva 2004/39/EB) tekstas pakeičiamas taip:
                           „32014 L 0065: 2014 m. gegužės 15 d. Europos Parlamento ir Tarybos direktyva 2014/65/ES dėl finansinių priemonių rinkų, kuria iš dalies keičiamos Direktyva 2002/92/EB ir Direktyva 2011/61/ES (OL L 173, 2014 6 12, p. 349), su pataisymais, padarytais OL L 188, 2016 7 13, p. 28, OL L 273, 2016 10 8, p. 35 ir OL L 64, 2017 3 10, p. 116, su pakeitimais, padarytais:

                                       —

                                          32016 L 1034: 2016 m. birželio 23 d. Europos Parlamento ir Tarybos direktyva (ES) 2016/1034 (OL L 175, 2016 6 30, p. 8).

                                 Direktyvos nuostatos šio Susitarimo tikslais adaptuojamos taip:

                                       a)

                                       nepaisant šio Susitarimo 1 protokolo nuostatų ir, jeigu šiame Susitarime nenumatyta kitaip, sąvokos „valstybė (-ės) narė (-ės)“ ir „kompetentingos institucijos“, be jų reikšmės direktyvoje, reiškia ir atitinkamai ELPA valstybes, ir jų kompetentingas institucijas;

                                       b)

                                       nuorodos į ECBS narius, be jų reikšmės direktyvoje, reiškia ir ELPA valstybių nacionalinius centrinius bankus;

                                       c)

                                       nuorodos į kitus aktus direktyvoje yra laikomos susijusiomis su turiniu ir forma, jei tie aktai yra įtraukti į Susitarimą;

                                       d)

                                       3 straipsnio 2 dalyje, kalbant apie ELPA valstybes, žodžiai „2014 m. liepos 2 d.“ pakeičiami žodžiais „EEE jungtinio komiteto sprendimo Nr. …/… [šio sprendimo] įsigaliojimo dieną“, o žodžiai „2019 m. liepos 3 d.“ pakeičiami žodžiais „vėliau penkerius metus“;

                                       e)

                                       16 straipsnio 11 dalyje, kiek tai susiję su ELPA valstybėmis, žodžiai „2014 m. liepos 2 d.“ pakeičiami žodžiais „EEE jungtinio komiteto sprendimo Nr. …/… [šio sprendimo] įsigaliojimo dienos“;

                                       f)

                                       41 straipsnio 2 dalyje žodis „Sąjungos“ pakeičiamas žodžiu „EEE“;

                                       g)

                                       57 straipsnyje:

                                                   i)

                                                   5 dalies antroje pastraipoje žodžiai „ji imasi veiksmų“ pakeičiami žodžiais „EVPRI arba, priklausomai nuo konkretaus atvejo, ELPA priežiūros institucija imasi veiksmų“;

                                                   ii)

                                                   6 dalyje po žodžio „EVPRI“ įterpiami žodžiai „arba, priklausomai nuo konkretaus atvejo, ELPA priežiūros institucijos“;

                                       h)

                                       70 straipsnio 6 dalies f ir g punktuose, kiek tai susiję su ELPA valstybėmis, žodžiai „2014 m. liepos 2 d.“ pakeičiami žodžiais „EEE jungtinio komiteto sprendimo Nr. …/… [šio sprendimo] įsigaliojimo dienos“;

                                       i)

                                       79 straipsnyje:

                                                   i)

                                                   1 dalies antroje pastraipoje po žodžio „EVPRI“ įterpiami žodžiai „arba, priklausomai nuo konkretaus atvejo, ELPA priežiūros institucija“;

                                                   ii)

                                                   1 dalies penktoje pastraipoje po žodžių „Komisijai, EVPRI“ įterpiami žodžiai „, ELPA priežiūros institucijai“;

                                       j)

                                       81 straipsnio 5 dalyje, 82 straipsnio 2 dalyje ir 87 straipsnio 1 dalyje po žodžio „EVPRI“ įterpiami žodžiai „arba, priklausomai nuo konkretaus atvejo, ELPA priežiūros institucija“;

                                       k)

                                       86 straipsnyje žodžiai „EVPRI, kuri“ pakeičiami žodžiais „EVPRI. EVPRI arba, priklausomai nuo konkretaus atvejo, ELPA priežiūros institucija“;

                                       l)

                                       95 straipsnio 1 dalyje, kiek tai susiję su ELPA valstybėmis, žodžiai „2018 m. sausio 3 d.“ pakeičiami žodžiais „EEE jungtinio komiteto sprendimo Nr. …/… [šio sprendimo] įsigaliojimo dienos“.“.

                           3.

                           31baa punkto tekstas (išbrauktas) pakeičiamas taip:
                           „32014 R 0600: 2014 m. gegužės 15 d. Europos Parlamento ir Tarybos reglamentas (ES) Nr. 600/2014 dėl finansinių priemonių rinkų, kuriuo iš dalies keičiamas Reglamentas (ES) Nr. 648/2012 (OL L 173, 2014 6 12, p. 84), su pataisymais, padarytais OL L 270, 2015 10 15, p. 4, OL L 187, 2016 7 12, p. 30 ir OL L 278, 2017 10 27, p. 54, su pakeitimais, padarytais:

                                       —

                                          32016 R 1033: 2016 m. birželio 23 d. Europos Parlamento ir Tarybos reglamentu (ES) 2016/1033 (OL L 175, 2016 6 30, p. 1).

                                 Reglamento nuostatos šio Susitarimo tikslais adaptuojamos taip:

                                       a)

                                       nepaisant šio Susitarimo 1 protokolo nuostatų ir, jeigu šiame Susitarime nenumatyta kitaip, sąvokos „valstybė (-ės) narė (-ės)“ ir „kompetentingos institucijos“, be jų reikšmės reglamente, reiškia ir atitinkamai ELPA valstybes, ir jų kompetentingas institucijas;

                                       b)

                                       nuorodos į ECBS narius, be jų reikšmės reglamente, reiškia ir ELPA valstybių nacionalinius centrinius bankus;

                                       c)

                                       jeigu šiame Susitarime nenumatyta kitaip, Europos bankininkystės institucija (EBI) arba, priklausomai nuo konkretaus atvejo, Europos vertybinių popierių ir rinkų institucija (EVPRI) ir ELPA priežiūros institucija reglamento tikslais bendradarbiauja, keičiasi informacija ir konsultuojasi viena su kita, visų pirma prieš imdamosi bet kokių veiksmų;

                                       d)

                                       nuorodos į kitus aktus reglamente yra laikomos susijusiomis su turiniu ir forma, jeigu tie aktai yra įtraukti į Susitarimą;

                                       e)

                                       reglamento nuorodos į EVPRI įgaliojimus pagal Europos Parlamento ir Tarybos reglamento (ES) Nr. 1095/2010 19 straipsnį šio priedo 31i punkte numatytais atvejais ir laikantis šio punkto suprantamos kaip nuorodos į ELPA priežiūros institucijos įgaliojimus ELPA valstybių atžvilgiu;

                                       f)

                                       1 straipsnio 1 dalies e punkte:

                                                   i)

                                                   kiek tai susiję su ELPA valstybėmis, žodžiai „kompetentingoms institucijoms, EVPRI ir EBI“ pakeičiami žodžiais „kompetentingoms institucijoms ir ELPA priežiūros institucijai“;

                                                   ii)

                                                   po žodžių „EVPRI suteiktais pozicijų valdymo kontrolės bei pozicijų apribojimo įgaliojimais“ įterpiami žodžiai „arba, kiek tai susiję su ELPA valstybėmis, ELPA priežiūros institucijai suteiktais įgaliojimais“;

                                       g)

                                       4 straipsnyje:

                                                   i)

                                                   4 dalyje po žodžio „Komisijai“ įterpiami žodžiai „ir ELPA priežiūros institucijai“;

                                                   ii)

                                                   7 dalyje po žodžių „2018 m. sausio 3 d.“ įterpiami žodžiai „arba, kiek tai susiję su ELPA valstybių kompetentingų institucijų išduotais leidimais netaikyti pareigos, iki EEE jungtinio komiteto sprendimo Nr. …/… [šio sprendimo] įsigaliojimo dienos“;

                                       h)

                                       7 straipsnio 1 dalyje, 9 straipsnio 2 dalyje, 11 straipsnio 1 dalyje ir 19 straipsnio 1 dalyje po žodžio „Komisijai“ įterpiami žodžiai „ir ELPA priežiūros institucijai“;

                                       i)

                                       36 straipsnio 5 dalyje:

                                                   i)

                                                   pirmame ir antrame sakiniuose, kiek tai susiję su ELPA valstybėmis, žodis „EVPRI“ pakeičiamas žodžiais „ELPA priežiūros institucijai“;

                                                   ii)

                                                   po žodžių „EVPRI viešai skelbia visų gautų pranešimų sąrašą“ įterpiami žodžiai „ir į sąrašą įtraukia visus ELPA priežiūros institucijos gautus pranešimus“;

                                       j)

                                       37 straipsnio 2 dalyje:

                                                   i)

                                                   kiek tai susiję su ELPA valstybėmis, žodžiai „2018 m. sausio 3 d.“ pakeičiami žodžiais „EEE jungtinio komiteto sprendimo Nr. …/… [šio sprendimo] įsigaliojimo dienos“;

                                                   ii)

                                                   žodžiai „SESV 101 ir 102 straipsnių“ pakeičiami žodžiais „EEE susitarimo 53 ir 54 straipsnių“;

                                       k)

                                       40 straipsnyje:

                                                   i)

                                                   kiek tai susiję su ELPA valstybėmis, 1–4, 6 ir 7 dalyse žodis „EVPRI“ pakeičiamas žodžiais „ELPA priežiūros institucija“;

                                                   ii)

                                                   kiek tai susiję su ELPA valstybėmis, 2 dalyje žodžiai „Sąjungos teisėje“ pakeičiami žodžiais „EEE susitarime“;

                                                   iii)

                                                   3 dalyje žodžiai „pasikonsultavus su viešosiomis įstaigomis“ pakeičiami žodžiais „EVPRI pasikonsultavus su viešosiomis įstaigomis“;

                                                   iv)

                                                   3 dalyje žodžiai „nepateikusi <…> nuomonės“ pakeičiami žodžiais „EVPRI nepateikusi <…> nuomonės“;

                                                   v)

                                                   5 dalyje žodžiai „sprendimą imtis veiksmų“ pakeičiami žodžiais „kiekvieną savo sprendimą imtis veiksmų“;

                                                   vi)

                                                   5 dalyje po žodžių „šį straipsnį“ įterpiami žodžiai „. ELPA priežiūros institucija savo interneto svetainėje skelbia pranešimą apie kiekvieną savo sprendimą imtis bet kokių veiksmų pagal šį straipsnį. Nuoroda į ELPA priežiūros institucijos paskelbtą pranešimą skelbiama EVPRI interneto svetainėje“;

                                       l)

                                       41 straipsnyje:

                                                   i)

                                                   kiek tai susiję su ELPA valstybėmis, 1–4, 6 ir 7 dalyse žodis „EBI“ pakeičiamas žodžiais „ELPA priežiūros institucija“;

                                                   ii)

                                                   kiek tai susiję su ELPA valstybėmis, 2 dalyje žodžiai „Sąjungos teisėje“ pakeičiami žodžiais „EEE susitarime“;

                                                   iii)

                                                   3 dalyje žodžiai „nepateikusi <…> nuomonės“ pakeičiami žodžiais „EBI nepateikusi <…> nuomonės“;

                                                   iv)

                                                   5 dalyje žodžiai „sprendimą imtis veiksmų“ pakeičiami žodžiais „kiekvieną savo sprendimą imtis veiksmų“;

                                                   v)

                                                   5 dalyje po žodžių „šį straipsnį“ įterpiami žodžiai „. ELPA priežiūros institucija savo interneto svetainėje skelbia pranešimą apie kiekvieną savo sprendimą imtis bet kokių veiksmų pagal šį straipsnį. Nuoroda į ELPA priežiūros institucijos paskelbtą pranešimą skelbiama EBI interneto svetainėje“;

                                       m)

                                       45 straipsnyje:

                                                   i)

                                                   1 dalyje po žodžio „EVPRI“ įterpiami žodžiai „arba, ELPA valstybių atveju, ELPA priežiūros institucija“;

                                                   ii)

                                                   2, 4, 5, 8 bei 9 dalyje ir 3 dalies pirmoje pastraipoje po žodžio „EVPRI“ įterpiami žodžiai „arba, priklausomai nuo konkretaus atvejo, ELPA priežiūros institucija“;

                                                   iii)

                                                   3 dalies antroje ir trečioje pastraipose po žodžių „prieš imantis bet kokių priemonių“ įterpiami žodžiai „arba, priklausomai nuo konkretaus atvejo, rengiant projektus ELPA priežiūros institucijai“;

                                                   iv)

                                                   6 dalyje žodžiai „sprendimą“ pakeičiami žodžiais „kiekvieną savo sprendimą“;

                                                   v)

                                                   6 dalyje po žodžių „1 dalies c punkte“ įterpiami žodžiai „. ELPA priežiūros institucija savo interneto svetainėje skelbia pranešimą apie kiekvieną savo sprendimą nustatyti arba atnaujinti bet kurią 1 dalies c punkte nurodytą priemonę. Nuoroda į ELPA priežiūros institucijos paskelbtą pranešimą skelbiama EVPRI interneto svetainėje“;

                                                   vi)

                                                   7 dalyje po žodžių „paskelbus pranešimą“ įterpiami žodžiai „EVPRI interneto svetainėje arba, kalbant apie priemones, kurių ėmėsi ELPA priežiūros institucija, kai pranešimas paskelbiamas ELPA priežiūros institucijos interneto svetainėje““.

                           4.

                           31bc punktas (Europos Parlamento ir Tarybos reglamentas (ES) Nr. 648/2012) papildomas šia įtrauka:

                                       „—

                                          32014 R 0600: 2014 m. gegužės 15 d. Europos Parlamento ir Tarybos reglamentas (ES) Nr. 600/2014 (OL L 173, 2014 6 12, p. 84) su pataisymais, padarytais OL L 270, 2015 10 15, p. 4, OL L 187, 2016 7 12, p. 30 ir OL L 278, 2017 10 27, p. 54.“.

               2 straipsnis

                  Europos Sąjungos oficialiojo leidinio EEE priede skelbtini Reglamentų (ES) Nr. 600/2014 su pataisymais, padarytais OL L 270, 2015 10 15, p. 4, OL L 187, 2016 7 12, p. 30 ir OL L 278, 2017 10 27, p. 54, ir (ES) 2016/1033 bei Direktyvų 2014/65/ES su pataisymais, padarytais OL L 188, 2016 7 13, p. 28, OL L 273, 2016 10 8, p. 35 ir OL L 64, 2017 3 10, p. 116, ir (ES) 2016/1034 tekstai islandų ir norvegų kalbomis yra autentiški.

               3 straipsnis
               Šis sprendimas įsigalioja kitą dieną po paskutinio pranešimo perdavimo pagal EEE susitarimo 103 straipsnio 1 dalį (*1).

               4 straipsnis
               Šis sprendimas skelbiamas Europos Sąjungos oficialiojo leidinio EEE skyriuje ir EEE priede.

               Priimta Briuselyje

                     EEE jungtinio komiteto vardu

                     Pirmininkas

                     EEE jungtinio komiteto sekretoriai

               (1)  OL L 173, 2014 6 12, p. 84.

               (2)  OL L 175, 2016 6 30, p. 1.

               (3)  OL L 173, 2014 6 12, p. 349.

               (4)  OL L 175, 2016 6 30, p. 8.

               (5)  OL L 145, 2004 4 30, p. 1.

               (6)  OL L 331, 2010 12 15, p. 12.

               (7)  OL L 331, 2010 12 15, p. 84.

               (8)  Tarybos išvados dėl ES ir EEE–ELPA finansų ir ekonomikos ministrų posėdžio 14178/1/14 REV 1.

               (*1)  [Konstitucinių reikalavimų nenurodyta.] [Konstituciniai reikalavimai nurodyti.]

            Bendra Susitariančiųjų Šalių deklaracija, pridedama prie Sprendimo Nr. …/2019, kuriuo į EEE susitarimą įtraukiama Direktyva 2014/65/ES
            Susitariančiosios Šalys sutaria, kad Europos Parlamento ir Tarybos direktyvos 2014/65/ES dėl finansinių priemonių rinkų, kuria iš dalies keičiamos Direktyva 2002/92/EB ir Direktyva 2011/61/ES įtraukimu į EEE susitarimą nedaromas poveikis nacionalinėms bendrai taikomoms taisyklėms dėl tiesioginių užsienio investicijų tikrinimo saugumo ar viešosios tvarkos.


title: 2019 m. kovo 4 d. Tarybos sprendimas (ES) 2019/385 dėl protokolo, kuriuo įgyvendinamas Europos Sąjungos ir Dramblio Kaulo Kranto Respublikos žuvininkystės sektoriaus partnerystės susitarimas (2018–2024 m.), sudarymo

text:
12.3.2019

                  LT

                  Europos Sąjungos oficialusis leidinys

                  L 70/1

         TARYBOS SPRENDIMAS (ES) 2019/385
         2019 m. kovo 4 d.
         dėl protokolo, kuriuo įgyvendinamas Europos Sąjungos ir Dramblio Kaulo Kranto Respublikos žuvininkystės sektoriaus partnerystės susitarimas (2018–2024 m.), sudarymo
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 43 straipsnį kartu su 218 straipsnio 6 dalies a punkto v papunkčiu ir 218 straipsnio 7 dalimi,
         atsižvelgdama į Europos Komisijos pasiūlymą,
         atsižvelgdama į Europos Parlamento pritarimą (1),
         kadangi:

                     (1)

                     2008 m. kovo 17 d. Taryba priėmė Reglamentą (EB) Nr. 242/2008 (2), sudarantį Dramblio Kaulo Kranto Respublikos ir Europos bendrijos žuvininkystės sektoriaus partnerystės susitarimą (3) (toliau – susitarimas). Tuomet susitarimas buvo savaime pratęstas ir vis dar galioja;

                     (2)

                     paskutinis susitarimo protokolas baigė galioti 2018 m. birželio 30 d.;

                     (3)

                     Komisija Sąjungos vardu derėjosi dėl naujo protokolo, kuriuo įgyvendinamas susitarimas (toliau – protokolas). 2018 m. kovo 16 d. protokolas buvo parafuotas;

                     (4)

                     pagal Tarybos sprendimą (ES) 2018/1069 (4) protokolas buvo pasirašytas 2018 m. rugpjūčio 1 d. su sąlyga, kad jis bus sudarytas vėliau;

                     (5)

                     protokolas laikinai taikomas nuo jo pasirašymo dienos;

                     (6)

                     protokolo tikslas – sudaryti sąlygas Sąjungai ir Dramblio Kaulo Kranto Respublikai (toliau – Dramblio Kaulo Krantas) artimiau bendradarbiauti, remiant tausios žuvininkystės politiką, racionalų Dramblio Kaulo Kranto vandenyse esančių žuvininkystės išteklių naudojimą ir Dramblio Kaulo Kranto pastangas plėtoti mėlynąją ekonomiką;

                     (7)

                     protokolas turėtų būti patvirtintas;

                     (8)

                     susitarimo 9 straipsniu įsteigiamas jungtinis komitetas, atsakingas už susitarimo įgyvendinimo stebėseną (toliau – Jungtinis komitetas). Be to, vadovaujantis protokolo 5 straipsnio 4 dalimi ir 6 bei 7 straipsniais, Jungtinis komitetas gali tvirtinti tam tikrus protokolo dalinius pakeitimus. Siekiant sudaryti palankesnes sąlygas tokių pakeitimų tvirtinimui, Komisijai turėtų būti suteikti įgaliojimai tam tikromis sąlygomis tvirtinti tuos dalinius pakeitimus, laikantis supaprastintos procedūros,

               PRIĖMĖ ŠĮ SPRENDIMĄ:

            1 straipsnis
            Sąjungos vardu patvirtinamas protokolas, kuriuo įgyvendinamas Europos Sąjungos ir Dramblio Kaulo Kranto Respublikos žuvininkystės sektoriaus partnerystės susitarimas (2018–2024 m.) (5).

            2 straipsnis
            Tarybos pirmininkas Sąjungos vardu pateikia protokolo 14 straipsnyje numatytą pranešimą.

            3 straipsnis
            Laikantis šio sprendimo priede išdėstytų nuostatų ir sąlygų, Komisijai suteikiami įgaliojimai Sąjungos vardu patvirtinti Jungtinio komiteto priimtus protokolo pakeitimus.

            4 straipsnis
            Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.

            Priimta Briuselyje 2019 m. kovo 4 d.

                  Tarybos vardu

                  Pirmininkas

               A. ANTON

            (1)  2019 m. vasario 12 d. pritarimas (dar nepaskelbta Oficialiajame leidinyje).

            (2)  2008 m. kovo 17 d. Tarybos reglamentas (EB) Nr. 242/2008 dėl Europos bendrijos ir Dramblio Kaulo Kranto Respublikos žuvininkystės sektoriaus partnerystės susitarimo sudarymo (OL L 75, 2008 3 18, p. 51).

            (3)  OL L 48, 2008 2 22, p. 41.

            (4)  2018 m. liepos 26 d. Tarybos sprendimas (ES) 2018/1069 dėl protokolo, kuriuo įgyvendinamas Europos Sąjungos ir Dramblio Kaulo Kranto Respublikos žuvininkystės sektoriaus partnerystės susitarimas (2018–2024 m.), pasirašymo Sąjungos vardu ir laikino taikymo (OL L 194, 2018 7 31, p. 1).

            (5)  Protokolas paskelbtas OL L 194, 2018 7 31, p. 3 kartu su sprendimu dėl pasirašymo.

            PRIEDAS

               ĮGALIOJIMŲ TAIKYMO SRITIS IR SĄJUNGOS POZICIJOS, KURIOS TURI BŪTI LAIKOMASI JUNGTINIAME KOMITETE, NUSTATYMO PROCEDŪRA

                        1.

                        Komisija įgaliojama derėtis su Dramblio Kaulo Kranto Respublika ir atitinkamais atvejais, laikantis 3 punkto, susitarti dėl protokolo pakeitimų, susijusių su šiais klausimais:

                                    a)

                                    žvejybos galimybių ir su jomis susijusių nuostatų peržiūra pagal protokolo 6 ir 7 straipsnius;

                                    b)

                                    sektoriui skirtos paramos įgyvendinimo sąlygų pritaikymas pagal protokolo 6 straipsnį;

                                    c)

                                    valdymo priemonės, priklausančios Jungtinio komiteto kompetencijai, vadovaujantis protokolo 5 straipsnio 4 dalimi.

                        2.

                        Pagal susitarimą įsteigtame Jungtiniame komitete Sąjunga:

                                    a)

                                    veikia, vadovaudamasi tikslais, kurių ji siekia, vykdydama bendrą žuvininkystės politiką;

                                    b)

                                    skatina laikytis pozicijų, kurios yra suderinamos su regioninių žvejybos valdymo organizacijų priimtomis atitinkamomis taisyklėmis ir atitinka pakrantės valstybių bendrai vykdomą valdymą.

                        3.

                        Kai Jungtinio komiteto posėdyje numatyta priimti sprendimą dėl 1 punkte nurodytų protokolo pakeitimų, imamasi būtinų priemonių, kad pozicijoje, kurios Sąjungos vardu turi būti laikomasi, būtų atsižvelgta į Komisijai pateiktus naujausius statistinius, biologinius ir kitus duomenis.
                        Šiuo tikslu ir remiantis tais duomenimis, Komisijos tarnybos, likus pakankamai laiko iki atitinkamo Jungtinio komiteto posėdžio, perduoda Tarybai arba jos parengiamiesiems organams apsvarstyti ir patvirtinti dokumentą, kuriame išsamiai išdėstyti konkretūs siūlomos Sąjungos pozicijos elementai.

                        4.

                        Numatomą Sąjungos poziciją 1 punkto a papunktyje nurodytais klausimais Taryba turi patvirtinti kvalifikuota balsų dauguma. Kitais atvejais laikoma, kad parengiamajame dokumente numatyta Sąjungos pozicija patvirtinta, nebent blokuojančiai mažumai lygus valstybių narių skaičius tam paprieštarauja Tarybos parengiamojo organo posėdžio metu arba per 20 dienų nuo parengiamojo dokumento gavimo, priklausomai nuo to, kas įvyksta anksčiau. Tokio prieštaravimo atveju klausimas perduodamas Tarybai.

                        5.

                        Jei vėlesniuose susitikimuose, įskaitant vietoje rengiamus susitikimus, neįmanoma pasiekti susitarimo, kad Sąjungos pozicijoje būtų atsižvelgta į naujus elementus, klausimas perduodamas Tarybai arba jos parengiamiesiems organams.

                        6.

                        Komisijos prašoma tinkamu laiku imtis visų priemonių, kurios būtinos tolesniems veiksmams, susijusiems su Jungtinio komiteto sprendimu, atlikti, be kita ko, atitinkamais atvejais paskelbti atitinkamą sprendimą Europos Sąjungos oficialiajame leidinyje ir visus pasiūlymus, kurie būtini tam sprendimui įgyvendinti.


title: 2019 m. balandžio 8 d. Tarybos sprendimas (ES) 2019/610 dėl Europos ir Viduržemio jūros regiono šalių susitarimo, įsteigiančio asociaciją tarp Europos Bendrijų bei jų valstybių narių ir Izraelio Valstybės, protokolo, kuriuo atsižvelgiama į Kroatijos Respublikos įstojimą į Europos Sąjungą, sudarymo Europos Sąjungos bei jos valstybių narių vardu

text:
16.4.2019

                  LT

                  Europos Sąjungos oficialusis leidinys

                  L 105/1

         TARYBOS SPRENDIMAS (ES) 2019/610
         2019 m. balandžio 8 d.
         dėl Europos ir Viduržemio jūros regiono šalių susitarimo, įsteigiančio asociaciją tarp Europos Bendrijų bei jų valstybių narių ir Izraelio Valstybės, protokolo, kuriuo atsižvelgiama į Kroatijos Respublikos įstojimą į Europos Sąjungą, sudarymo Europos Sąjungos bei jos valstybių narių vardu
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 217 straipsnį kartu su 218 straipsnio 6 dalies a punktu,
         atsižvelgdama į Aktą dėl Kroatijos Respublikos stojimo, ypač į jo 6 straipsnio 2 dalį,
         atsižvelgdama į Europos Komisijos pasiūlymą,
         atsižvelgdama į Europos Parlamento pritarimą (1),
         kadangi:

                     (1)

                     1995 m. lapkričio 20 d. pasirašytas Europos ir Viduržemio jūros regiono šalių susitarimas, įsteigiantis asociaciją tarp Europos Bendrijų bei jų valstybių narių ir Izraelio Valstybės (2) (toliau – Susitarimas). Susitarimas įsigaliojo 2000 m. birželio 1 d.;

                     (2)

                     2013 m. liepos 1 d. Kroatijos Respublika tapo Europos Sąjungos valstybe nare;

                     (3)

                     pagal Akto dėl Kroatijos Respublikos stojimo 6 straipsnio 2 dalį dėl Kroatijos Respublikos prisijungimo prie šio Susitarimo susitariama Tarybai, veikiančiai vienbalsiai valstybių narių vardu, ir Izraelio Valstybei sudarant Susitarimo protokolą;

                     (4)

                     2012 m. rugsėjo 14 d. Taryba įgaliojo Komisiją pradėti derybas su Izrealio Valstybe. Derybos sėkmingai užbaigtos;

                     (5)

                     laikantis Tarybos sprendimo (ES) 2019/102 (3) Sąjungos bei jos valstybių narių vardu Briuselyje 2018 m. gruodžio 20 d. pasirašytas Europos ir Viduržemio jūros regiono šalių susitarimo, įsteigiančio asociaciją tarp Europos Bendrijų bei jų valstybių narių ir Izraelio Valstybės, protokolas, kuriuo atsižvelgiama į Kroatijos Respublikos įstojimą į Europos Sąjungą;

                     (6)

                     Protokolas turėtų būti patvirtintas,

               PRIĖMĖ ŠĮ SPRENDIMĄ:

            1 straipsnis
            Sąjungos bei jos valstybių narių vardu patvirtinamas Europos ir Viduržemio jūros regiono šalių susitarimo, įsteigiančio asociaciją tarp Europos Bendrijų bei jų valstybių narių ir Izraelio Valstybės, protokolas, kuriuo atsižvelgiama į Kroatijos Respublikos įstojimą į Europos Sąjungą (4).

            2 straipsnis
            Tarybos pirmininkas Sąjungos bei jos valstybių narių vardu pateikia Protokolo 7 straipsnio 1 dalyje numatytą pranešimą, siekdamas išreikšti Sąjungos bei jos valstybių narių sutikimą laikytis Protokolo (5).

            3 straipsnis
            Šis sprendimas įsigalioja jo priėmimo dieną.

            Priimta Liuksemburge 2019 m. balandžio 8 d.

                  Tarybos vardu

                  Pirmininkė

               F. MOGHERINI

            (1)  2019 m. kovo 26 d. pritarimas (dar nepaskelbtas Oficialiajame leidinyje).

            (2)  OL L 147, 2000 6 21, p. 3.

            (3)  OL L 21, 2019 1 24, p. 1.

            (4)  Protokolo tekstas paskelbtas OL L 21, 2019 1 24, kartu su sprendimu dėl jo pasirašymo.

            (5)  Protokolo įsigaliojimo datą Europos Sąjungos oficialiajame leidinyje paskelbs Tarybos Generalinis sekretoriatas.


title: 2015 m. kovo 2 d. Tarybos sprendimas (ES) 2019/658 dėl Protokolo, kuriuo iš dalies keičiamas Europos bendrijos bei jos valstybių narių ir Kinijos Liaudies Respublikos Vyriausybės susitarimas dėl jūrų transporto, kad būtų atsižvelgta į Kroatijos Respublikos įstojimą į Europos Sąjungą, pasirašymo Sąjungos ir valstybių narių vardu

text:
26.4.2019

                  LT

                  Europos Sąjungos oficialusis leidinys

                  L 112/2

         TARYBOS SPRENDIMAS (ES) 2019/658
         2015 m. kovo 2 d.
         dėl Protokolo, kuriuo iš dalies keičiamas Europos bendrijos bei jos valstybių narių ir Kinijos Liaudies Respublikos Vyriausybės susitarimas dėl jūrų transporto, kad būtų atsižvelgta į Kroatijos Respublikos įstojimą į Europos Sąjungą, pasirašymo Sąjungos ir valstybių narių vardu
         EUROPOS SAJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 100 straipsnio 2 dalį kartu su 218 straipsnio 5 dalimi,
         atsižvelgdama į Kroatijos stojimo aktą, ypač į jo 6 straipsnio 2 dalį,
         atsižvelgdama į Europos Komisijos pasiūlymą,
         kadangi:

                     (1)

                     Europos bendrijos bei jos valstybių narių ir Kinijos Liaudies Respublikos vyriausybės susitarimas dėl jūrų transporto (1) (toliau – Susitarimas) įsigaliojo 2008 m. kovo 1 d.;

                     (2)

                     pagal Kroatijos stojimo akto 6 straipsnio 2 dalį Kroatija turi prisijungti prie Susitarimo Tarybai ir Kinijos Liaudies Respublikai sudarant protokolą;

                     (3)

                     2012 m. rugsėjo 14 d. Taryba įgaliojo Komisiją derėtis dėl Protokolo, kuriuo iš dalies keičiamas Susitarimas (toliau – Protokolas), kad būtų atsižvelgta į Kroatijos įstojimą į Sąjungą;

                     (4)

                     Protokolas parafuotas Briuselyje 2014 m. birželio 20 d.;

                     (5)

                     Protokolas turėtų būti pasirašytas,

               PRIĖMĖ ŠĮ SPRENDIMĄ:

            1 straipsnis
            Įgaliojama Sąjungos ir jos valstybių narių vardu pasirašyti Protokolą, kuriuo iš dalies keičiamas Europos bendrijos bei jos valstybių narių ir Kinijos Liaudies Respublikos Vyriausybės susitarimas dėl jūrų transporto, kad būtų atsižvelgta į Kroatijos Respublikos įstojimą į Europos Sąjungą, su sąlyga, kad minėtas protokolas (2) bus sudarytas.

            2 straipsnis
            Tarybos pirmininkas įgaliojamas paskirti asmenį (-is), įgaliotą (-us) Sąjungos ir jos valstybių narių vardu pasirašyti Protokolą.

            3 straipsnis
            Šis sprendimas įsigalioja jo priėmimo dieną.

            Priimta Briuselyje 2015 m. kovo 2 d.

                  Tarybos vardu

                  Pirmininkė

               D. REIZNIECE-OZOLA

            (1)  OL L 46, 2008 2 21, p. 25.

            (2)  Protokolo tekstas bus paskelbtas kartu su sprendimu dėl jo sudarymo.


10.5.2019

               LT

               Europos Sąjungos oficialusis leidinys

               C 162/135

      P8_TA(2018)0071
      Europos Centrinio Banko pirmininko pavaduotojo skyrimas
      2018 m. kovo 14 d. Europos Parlamento sprendimas dėl Tarybos rekomendacijos dėl Europos Centrinio Banko pirmininko pavaduotojo skyrimo (N8-0053/2018 – C8-0040/2018 – 2018/0804(NLE))
      (Konsultavimasis)
      (2019/C 162/21)

         Europos Parlamentas,

                  —

                  atsižvelgdamas į 2018 m. vasario 20 d. Tarybos rekomendaciją (N8-0053/2018) (1),

                  —

                  atsižvelgdamas į Sutarties dėl Europos Sąjungos veikimo 283 straipsnio 2 dalies antrą pastraipą, pagal kurią Europos Vadovų Taryba kreipėsi į Parlamentą dėl konsultacijos (C8-0040/2018),

                  —

                  atsižvelgdamas į Darbo tvarkos taisyklių 122 straipsnį,

                  —

                  atsižvelgdamas į Ekonomikos ir pinigų politikos komiteto pranešimą (A8-0056/2018),

                  A.

                  kadangi 2018 m. vasario 22 d. raštu Europos Vadovų Taryba konsultavosi su Europos Parlamentu dėl Luiso de Guindoso skyrimo Europos Centrinio Banko pirmininko pavaduotoju aštuonerių metų kadencijai nuo 2018 m. birželio 1 d.;

                  B.

                  kadangi Ekonomikos ir pinigų politikos komitetas įvertino siūlomo kandidato kvalifikaciją, visų pirma atsižvelgdamas į Sutarties dėl Europos Sąjungos veikimo 283 straipsnio 2 dalyje nustatytus reikalavimus ir į visiško ECB nepriklausomumo prievolę pagal šios sutarties 130 straipsnį; kadangi atlikdamas šį vertinimą komitetas gavo kandidato gyvenimo aprašymą ir atsakymus į jam raštu pateiktus klausimus;

                  C.

                  kadangi 2018 m. vasario 26 d. šis komitetas surengė pusantros valandos trukusį kandidato klausymą, per kurį jis pasakė įžanginę kalbą ir atsakė į komiteto narių klausimus;

                  D.

                  kadangi Parlamentas išreiškia susirūpinimą dėl lyčių pusiausvyros, atrankos procedūros, paskyrimo laiko ir politinio nepriklausomumo bei prašo, kad Taryba palaikytų dialogą su Parlamentu dėl to, kaip pagerinti būsimų paskyrimų procesą;

                  1.

                  teikia teigiamą nuomonę dėl Tarybos rekomendacijos skirti Luisą de Guindosą Europos Centrinio Banko pirmininko pavaduotoju;

                  2.

                  paveda Pirmininkui perduoti šį sprendimą Europos Vadovų Tarybai, Tarybai ir valstybių narių vyriausybėms.

         (1)  OL C 67, 2018 2 22, p. 1.


title: 2019 m. rugsėjo 16 d. Tarybos sprendimas (ES) 2019/1570 dėl pozicijos, kurios Europos Sąjungos vardu turi būti laikomasi Žvejybos rytų vidurio Atlante komitete (CECAF)

text:
20.9.2019

                  LT

                  Europos Sąjungos oficialusis leidinys

                  L 242/20

         TARYBOS SPRENDIMAS (ES) 2019/1570
         2019 m. rugsėjo 16 d.
         dėl pozicijos, kurios Europos Sąjungos vardu turi būti laikomasi Žvejybos rytų vidurio Atlante komitete (CECAF)
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 43 straipsnį kartu su 218 straipsnio 9 dalimi,
         atsižvelgdama į Europos Komisijos pasiūlymą,
         kadangi:

                     (1)

                     Sąjunga yra Žvejybos rytų vidurio Atlante komiteto (CECAF) – Jungtinių Tautų Maisto ir žemės ūkio organizacijos (FAO) regioninio žvejybos komiteto, įsteigto pagal FAO įstatų VI straipsnio 2 dalį, – narė;

                     (2)

                     Sąjunga yra FAO narė;

                     (3)

                     CECAF siekia skatinti jūrų gyvųjų išteklių tvarų naudojimą jo kompetencijos rajone. Remdamasis pagal peržiūrėtus CECAF įstatus suteiktų įgaliojimų d punktu, CECAF teikia rekomendacijas dėl išsaugojimo ir valdymo priemonių (toliau – rekomendacijos). Kadangi CECAF yra patariamasis organas, jo rekomendacijos nariams nėra privalomos;

                     (4)

                     kaip teigiama Sąjungos vyriausiojo įgaliotinio užsienio reikalams ir saugumo politikai ir Europos Komisijos bendrame komunikate „Tarptautinis vandenynų valdymas. Mūsų vandenynų darnaus valdymo darbotvarkė“ ir Tarybos išvadose dėl to bendro komunikato, pagrindinis Sąjungos veiksmų tuose forumuose siekis – skatinti įgyvendinti priemones, kuriomis remiamas ir didinamas regioninių žvejybos valdymo organizacijų (RŽVO) veiksmingumas, o prireikus gerinamas jų valdymas ir stiprinamas bendradarbiavimas pagrindiniuose vandenynų rajonuose siekiant užpildyti regioninio valdymo spragas;

                     (5)

                     Komisijos komunikate Europos Parlamentui, Tarybai, Europos ekonomikos ir socialinių reikalų komitetui ir Regionų komitetui „Europinė plastikų žiedinėje ekonomikoje strategija“ nurodomos konkrečios priemonės, kurias taikant mažėtų plastiko kiekis ir jūros tarša, taip pat jūroje būtų prarandama ar paliekama mažiau žvejybos įrankių;

                     (6)

                     tikslinga nustatyti poziciją, kurios Sąjungos vardu turi būti laikomasi 2019–2023 m. laikotarpiu CECAF, nes CECAF turi priimti neprivalomus aktus, galinčius stipriai paveikti Sąjungos teisės turinį. Dauguma Tarybos sprendimų, kuriais nustatoma Sąjungos pozicija regioninėse žvejybos valdymo organizacijose (RŽVO), kurių narė yra Sąjunga, turės būti peržiūrėti iki tų RŽVO 2024 m. metinių susitikimų. Todėl, siekiant didinti Sąjungos pozicijų suderinamumą visose RŽVO ir regioniniuose žvejybos organuose bei supaprastinti peržiūros procesą, šis sprendimas turėtų būti peržiūrėtas iki 2024 m. CECAF sesijos;

                     (7)

                     atsižvelgiant į kintantį CECAF rajono žvejybos išteklių pobūdį ir dėl to kylantį poreikį Sąjungos pozicijoje atsižvelgti į naujus pokyčius, įskaitant naują mokslinę ir kitą susijusią informaciją, pateiktą prieš CECAF sesijas arba per jas, vadovaujantis Europos Sąjungos sutarties 13 straipsnio 2 dalyje nustatytu lojalaus Sąjungos institucijų bendradarbiavimo principu turėtų būti nustatytos 2019–2023 m. taikytinos kasmetinio Sąjungos pozicijos tikslinimo procedūros,

               PRIĖMĖ ŠĮ SPRENDIMĄ:

            1 straipsnis
            Pozicija, kurios Sąjungos vardu turi būti laikomasi Žvejybos rytų vidurio Atlante komiteto (CECAF) sesijose, išdėstyta I priede.

            2 straipsnis
            Pozicija, kurios Sąjungos vardu turi būti laikomasi CECAF sesijose, kasmet tikslinama laikantis II priedo.

            3 straipsnis
            I priede nustatytą Sąjungos poziciją įvertina ir prireikus iki 2024 m. CECAF sesijos patikslina Taryba, remdamasi Komisijos pasiūlymu.

            4 straipsnis
            Šis sprendimas įsigalioja jo priėmimo dieną.

            Priimta Briuselyje 2019 m. rugsėjo 16 d.

                  Tarybos vardu

                  Pirmininkė

               T. TUPPURAINEN

            I PRIEDAS

               Pozicija, kurios turi būti laikomasi Sąjungos vardu Žvejybos rytų vidurio Atlante komitete

            1.   PRINCIPAI

            Žvejybos rytų vidurio Atlante komitete (CECAF) Sąjunga:

                        a)

                        veikia vadovaudamasi Sąjungos tikslais ir principais, įgyvendinamais vykdant bendrą žuvininkystės politiką, visų pirma taikydama atsargumo principą ir orientuodamasi į Reglamento (ES) Nr. 1380/2013 2 straipsnio 2 dalyje išdėstytus tikslus, susijusius su didžiausiu galimu tausios žvejybos laimikiu, kad paskatintų ekosisteminio žuvininkystės valdymo metodo taikymą, kad būtų vengiama nepageidaujamos priegaudos ir siekiama kiek įmanoma ją sumažinti, kad laipsniškai būtų panaikinta laimikio išmetimo į jūrą praktika ir kuo labiau sumažintas žvejybos veiklos poveikis jūrų ekosistemoms ir jų buveinėms, taip pat skatindama ekonomiškai gyvybingą ir konkurencingą Sąjungos žuvininkystę, kad būtų užtikrinamas tinkamas nuo žvejybos veiklos priklausančių asmenų pragyvenimo lygis ir atsižvelgiama į vartotojų interesus;

                        b)

                        siekia, kad į CECAF priemonių, priimamų remiantis peržiūrėtais CECAF įstatais, rengimo etapą būtų tinkamai įtraukti suinteresuotieji subjektai;

                        c)

                        užtikrina, kad CECAF priimamos priemonės atitiktų tarptautinę teisę, visų pirma 1982 m. JT jūrų teisės konvencijos, 1995 m. JT susitarimo dėl vienos valstybės ribas viršijančių žuvų išteklių ir toli migruojančių žuvų išteklių išsaugojimo bei valdymo, 1993 m. Susitarimo dėl skatinimo žvejybos laivams atviroje jūroje laikytis tarptautinių išsaugojimo ir valdymo priemonių, taip pat Maisto ir žemės ūkio organizacijos (FAO) 2009 m. Susitarimo dėl uosto valstybės priemonių nuostatas;

                        d)

                        skatina laikytis pozicijų, derančių su to paties rajono regioninių žvejybos valdymo organizacijų (RŽVO) ir regioninių žvejybos organų geriausia patirtimi, taip pat užtikrina, kad būtų skatinamas RŽVO ir susijusių organizacijų, kaip antai subregioninių žvejybos organizacijų ir regioninių jūrų konvencijų, veiklos tarpusavio koordinavimas ir, jei taikoma, bendradarbiavimas su pasaulinėmis organizacijomis pagal jų įgaliojimus, įskaitant, kai tikslinga, bendradarbiavimo ne tunų RŽVO mechanizmus, panašius į vadinamąjį Kobės procesą, susijusį su tunų RŽVO;

                        e)

                        siekia suderinamumo ir sinergijos su Sąjungos įgyvendinama politika, kuri yra dvišalių žuvininkystės santykių su trečiosiomis valstybėmis dalis, ir užtikrina derėjimą su savo kitų sričių politika, visų pirma išorės santykių, užimtumo, aplinkos, prekybos, vystymosi, mokslinių tyrimų ir inovacijų politika;

                        f)

                        užtikrina, kad būtų laikomasi Sąjungos tarptautinių įsipareigojimų;

                        g)

                        laikosi 2012 m. kovo 19 d. Tarybos išvadų dėl Komisijos komunikato dėl bendros žuvininkystės politikos išorės aspekto (1);

                        h)

                        siekia užtikrinti vienodas sąlygas Sąjungos laivynui CECAF kompetencijos rajone remiantis tais pačiais principais ir standartais, kokie taikomi pagal Sąjungos teisę, ir skatinti vienodą tų principų ir standartų įgyvendinimą;

                        i)

                        laikosi Tarybos išvadų (2) dėl Sąjungos vyriausiosios įgaliotinės užsienio reikalams ir saugumo politikai ir Komisijos bendro komunikato „Tarptautinis vandenynų valdymas. Mūsų vandenynų darnaus valdymo darbotvarkė“ (3), taip pat skatina įgyvendinti priemones, kuriomis remiamas ir didinamas CECAF efektyvumas ir prireikus gerinamas jos valdymas bei veiksmingumas, visų pirma remiant CECAF reformą, kad ji taptų visaverte RŽVO, taip prisidėdama prie visų darnaus vandenynų valdymo aspektų.

                  2.   GAIRĖS

            Sąjunga prireikus stengiasi, kad CECAF imtųsi šių veiksmų:

                        a)

                        nustatytų jūrų gyvųjų išteklių išsaugojimo ir valdymo CECAF kompetencijos rajone priemones, pagrįstas patikimiausiomis turimomis mokslinėmis rekomendacijomis;

                        b)

                        nustatytų stebėsenos, kontrolės ir priežiūros CECAF kompetencijos rajone priemones, įskaitant priemones, padedančias užkirsti kelią neteisėtai, nedeklaruojamai ir nereglamentuojamai (NNN) žvejybai;

                        c)

                        nustatytų priemones, skirtas kuo labiau sumažinti neigiamą žvejybos ir akvakultūros poveikį jūrų biologinei įvairovei ir jūrų ekosistemoms bei jų buveinėms, įskaitant priemones, kuriomis siekiama sumažinti jūros taršą ir užkirsti kelią plastiko išmetimui į jūrą bei sumažinti jūroje esančio plastiko poveikį jūrų biologinei įvairovei ir ekosistemoms, taip pat CECAF kompetencijos rajone taikytinas pažeidžiamų jūrų ekosistemų apsaugos priemones, atitinkančias FAO tarptautines giliavandenės žvejybos atvirojoje jūroje valdymo gaires, ir priemones, padėsiančias išvengti nepageidaujamos priegaudos (visų pirma pažeidžiamų jūrų gyvūnų rūšių) bei kiek įmanoma ją sumažinti ir laipsniškai panaikinti laimikio išmetimo į jūrą praktiką;

                        d)

                        nustatytų priemones, kuriomis siekiama sumažinti paliktų, prarastų ar kitaip į vandenyną išmestų žvejybos įrankių poveikį ir sudaryti palankias sąlygas tokiems įrankiams identifikuoti ir ištraukti;

                        e)

                        kai tikslinga, nustatytų bendrą strategiją su kitais regioniniais žvejybos organais ir RŽVO, visų pirma dalyvaujančiais valdant žvejybą tame pačiame rajone;

                        f)

                        kai tikslinga ir kiek tai leidžiama pagal atitinkamus steigiamuosius dokumentus, rengtų rekomendacijas, kuriomis būtų skatinama įgyvendinti Tarptautinės darbo organizacijos konvenciją dėl darbo žvejybos sektoriuje;

                        g)

                        nustatytų papildomas technines priemones, grindžiamas CECAF pagalbinių organų ir darbo grupių rekomendacijomis.

               (1)  Dok. 7087/12 REV 1 ADD 1 COR 1.

               (2)  Dok. 7348/1/17 REV 1, 2017 3 24.

               (3)  JOIN(2016) 49 final, 2016 11 10.

            II PRIEDAS

               Kasmetinis pozicijos, kurios Sąjunga turi laikytis Žvejybos rytų vidurio Atlante komiteto sesijose, tikslinimas

            Prieš kiekvieną CECAF sesiją, sušaukiamą siekiant priimti sprendimus, galinčius stipriai paveikti Sąjungos teisės aktų leidėjo priimamų teisės aktų turinį, imamasi veiksmų, būtinų siekiant, kad pozicijoje, kuri bus pareikšta Sąjungos vardu, būtų atsižvelgta į Komisijai pateiktą naujausią mokslinę ir kitą susijusią informaciją, laikantis I priede išdėstytų principų ir gairių.
            Šiuo tikslu ir remdamasi ta informacija, Komisija, likus pakankamai laiko iki kiekvienos CECAF sesijos, perduoda Tarybai rašytinį dokumentą, kuriame išdėstyta išsami informacija apie siūlomą Sąjungos pozicijos patikslinimą, kad būtų apsvarstyti ir patvirtinti pozicijos, kuri bus pareikšta Sąjungos vardu, elementai.
            Jei CECAF sesijoje, įskaitant rengiamą vietoje, neįmanoma pasiekti susitarimo, kad Sąjungos pozicijoje būtų atsižvelgta į naujus elementus, klausimas perduodamas Tarybai arba jos parengiamiesiems organams.


title: 2019 m. rugsėjo 16 d. Tarybos sprendimas (ES) 2019/1571, kuriuo skiriamas Regionų komiteto Vokietijos Federacinės Respublikos pasiūlytas narys

text:
20.9.2019

                  LT

                  Europos Sąjungos oficialusis leidinys

                  L 242/25

         TARYBOS SPRENDIMAS (ES) 2019/1571
         2019 m. rugsėjo 16 d.
         kuriuo skiriamas Regionų komiteto Vokietijos Federacinės Respublikos pasiūlytas narys
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 305 straipsnį,
         atsižvelgdama į Vokietijos Vyriausybės pasiūlymą,
         kadangi:

                     (1)

                     2015 m. sausio 26 d., 2015 m. vasario 5 d. ir 2015 m. birželio 23 d. Taryba priėmė sprendimus (ES) 2015/116 (1), (ES) 2015/190 (2) ir (ES) 2015/994 (3), kuriais skiriami Regionų komiteto nariai ir pakaitiniai nariai laikotarpiui nuo 2015 m. sausio 26 d. iki 2020 m. sausio 25 d.2018 m. rugsėjo 18 d. Tarybos sprendimu (ES) 2018/1271 (4) vietoj Beate MERK nariu buvo paskirtas Georg EISENREICH;

                     (2)

                     pasibaigus Georg EISENREICH kadencijai tapo laisva Regionų komiteto nario vieta,

               PRIĖMĖ ŠĮ SPRENDIMĄ:

            1 straipsnis
            Likusiam dabartinės kadencijos laikui iki 2020 m. sausio 25 d. Regionų komiteto nariu skiriamas:

                        —

                        Florian HERRMANN, Staatsminister (Freistaat Bayern).

            2 straipsnis
            Šis sprendimas įsigalioja jo priėmimo dieną.

            Priimta Briuselyje 2019 m. rugsėjo 16 d.

                  Tarybos vardu

                  Pirmininkė

               T. TUPPURAINEN

            (1)  2015 m. sausio 26 d. Tarybos sprendimas (ES) 2015/116, kuriuo skiriami Regionų komiteto nariai ir pakaitiniai nariai laikotarpiui nuo 2015 m. sausio 26 d. iki 2020 m. sausio 25 d. (OL L 20, 2015 1 27, p. 42).

            (2)  2015 m. vasario 5 d. Tarybos sprendimas (ES) 2015/190, kuriuo skiriami Regionų komiteto nariai ir pakaitiniai nariai laikotarpiui nuo 2015 m. sausio 26 d. iki 2020 m. sausio 25 d. (OL L 31, 2015 2 7, p. 25).

            (3)  2015 m. birželio 23 d. Tarybos sprendimas (ES) 2015/994, kuriuo skiriami Regionų komiteto nariai ir pakaitiniai nariai laikotarpiui nuo 2015 m. sausio 26 d. iki 2020 m. sausio 25 d. (OL L 159, 2015 6 25, p. 70).

            (4)  2018 m. rugsėjo 18 d. Tarybos sprendimas (ES) 2018/1271, kuriuo skiriamas Regionų komiteto Vokietijos Federacinės Respublikos pasiūlytas narys (OL L 238, 2018 9 21, p. 88).


title: 2019 m. rugsėjo 16 d. Tarybos sprendimas, kuriuo skiriamas Europos profesinio mokymo plėtros centro valdančiosios tarybos (CEDEFOP) Rumunijai atstovaujantis pakaitinis narys

text:
20.9.2019

                  LT

                  Europos Sąjungos oficialusis leidinys

                  C 316/3

         TARYBOS SPRENDIMAS
         2019 m. rugsėjo 16 d.
         kuriuo skiriamas Europos profesinio mokymo plėtros centro valdančiosios tarybos (CEDEFOP) Rumunijai atstovaujantis pakaitinis narys
         (2019/C 316/04)
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo,
         atsižvelgdama į 2019 m. sausio 16 d. Europos Parlamento ir Tarybos reglamentą (ES) 2019/128, kuriuo įsteigiamas Europos profesinio mokymo plėtros centras (CEDEFOP) ir panaikinamas Tarybos reglamentas (EEB) Nr. 337/75 (1), ypač į jo 4 straipsnį,
         atsižvelgdama į valstybių narių Vyriausybių ir darbuotojų bei darbdavių organizacijų Tarybai pateiktą kandidatų sąrašą,
         kadangi:

                     (1)

                     2019 m. balandžio 9 d. sprendimu (2) ir 2019 m. liepos 8 d. sprendimu (3) Taryba paskyrė Europos profesinio mokymo plėtros centro valdančiosios tarybos narius ir pakaitinius narius laikotarpiui nuo 2019 m. balandžio 1 d. iki 2023 m. kovo 31 d.;

                     (2)

                     Rumunijos Vyriausybė pateikė kandidatūrą vienai vietai užimti,

               PRIĖMĖ ŠĮ SPRENDIMĄ:

            1 straipsnis
            Europos profesinio mokymo plėtros centro (CEDEFOP) valdančiosios tarybos pakaitine nare laikotarpiui iki 2023 m. kovo 31 d. skiriama:
            VYRIAUSYBIŲ ATSTOVAI

                        Šalis

                        Narys

                        Pakaitinis narys

                        Rumunija

                        Felicia Ioana SĂNDULESCU

            2 straipsnis
            Narius ir pakaitinius narius, kurių kandidatūros dar nėra pateiktos, Taryba paskiria vėliau.

            3 straipsnis
            Šis sprendimas įsigalioja jo priėmimo dieną.

            Priimta Briuselyje 2019 m. rugsėjo 16 d.

                  Tarybos vardu

                  Pirmininkas

               T. TUPPURAINEN

            (1)  OL L 30, 2019 1 31, p. 90.

            (2)  2019 m. balandžio 9 d. Tarybos sprendimas, kuriuo skiriami Europos profesinio mokymo plėtros centro (Cedefop) Valdančiosios tarybos nariai ir pakaitiniai nariai (OL C 136, 2019 4 12, p. 6).

            (3)  2019 m. liepos 8 d. Tarybos sprendimas, kuriuo skiriami Europos profesinio mokymo plėtros centro (Cedefop) valdančiosios tarybos Lietuvai atstovaujantys vienas narys ir vienas pakaitinis narys (OL C 232, 2019 7 10, p. 5).


title: 2019 m. rugsėjo 16 d. Tarybos sprendimas (ES, Euratomas) 2019/1572, kuriuo skiriamas Europos ekonomikos ir socialinių reikalų komiteto Vokietijos Federacinės Respublikos pasiūlytas narys

text:
20.9.2019

                  LT

                  Europos Sąjungos oficialusis leidinys

                  L 242/26

         TARYBOS SPRENDIMAS (ES, Euratomas) 2019/1572
         2019 m. rugsėjo 16 d.
         kuriuo skiriamas Europos ekonomikos ir socialinių reikalų komiteto Vokietijos Federacinės Respublikos pasiūlytas narys
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 302 straipsnį,
         atsižvelgdama į Europos atominės energijos bendrijos steigimo sutartį, ypač į jos 106a straipsnį,
         atsižvelgdama į Vokietijos Vyriausybės pasiūlymą,
         atsižvelgdama į Europos Komisijos nuomonę,
         kadangi:

                     (1)

                     2015 m. rugsėjo 18 d. ir 2015 m. spalio 1 d. Taryba priėmė sprendimus (ES, Euratomas) 2015/1600 (1) ir (ES, Euratomas) 2015/1790 (2), kuriais skiriami Europos ekonomikos ir socialinių reikalų komiteto nariai laikotarpiui nuo 2015 m. rugsėjo 21 d. iki 2020 m. rugsėjo 20 d.

                     (2)

                     pasibaigus Gabriele BISCHOFF kadencijai tapo laisva Europos ekonomikos ir socialinių reikalų komiteto nario vieta,

               PRIĖMĖ ŠĮ SPRENDIMĄ:

            1 straipsnis
            Likusiam dabartinės kadencijos laikui iki 2020 m. rugsėjo 20 d. Europos ekonomikos ir socialinių reikalų komiteto nariu skiriamas Andreas BOTSCH, Director Europe and International, Special Advisor to the President, L20 Sherpa, German Trade Union Confederation (DGB).

            2 straipsnis
            Šis sprendimas įsigalioja jo priėmimo dieną.

            Priimta Briuselyje 2019 m. rugsėjo 16 d.

                  Tarybos vardu

                  Pirmininkė

               T. TUPPURAINEN

            (1)  2015 m. rugsėjo 18 d. Tarybos sprendimas (ES, Euratomas) 2015/1600, kuriuo skiriami Europos ekonomikos ir socialinių reikalų komiteto nariai laikotarpiui nuo 2015 m. rugsėjo 21 d. iki 2020 m. rugsėjo 20 d. (OL L 248, 2015 9 24, p. 53).

            (2)  2015 m. spalio 1 d. Tarybos sprendimas (ES, Euratomas) 2015/1790, kuriuo skiriami Europos ekonomikos ir socialinių reikalų komiteto nariai laikotarpiui nuo 2015 m. rugsėjo 21 d. iki 2020 m. rugsėjo 20 d. (OL L 260, 2015 10 7, p. 23).


title: 2019 m. rugsėjo 16 d. Tarybos sprendimas (ES) 2019/1573, kuriuo skiriamas Regionų komiteto Švedijos Karalystės pasiūlytas pakaitinis narys

text:
20.9.2019

                  LT

                  Europos Sąjungos oficialusis leidinys

                  L 242/27

         TARYBOS SPRENDIMAS (ES) 2019/1573
         2019 m. rugsėjo 16 d.
         kuriuo skiriamas Regionų komiteto Švedijos Karalystės pasiūlytas pakaitinis narys
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 305 straipsnį,
         atsižvelgdama į Švedijos Vyriausybės pasiūlymą,
         kadangi:

                     (1)

                     2015 m. sausio 26 d., 2015 m. vasario 5 d. ir 2015 m. birželio 23 d. Taryba priėmė sprendimus (ES) 2015/116 (1), (ES) 2015/190 (2) ir (ES) 2015/994 (3), kuriais skiriami Regionų komiteto nariai ir pakaitiniai nariai laikotarpiui nuo 2015 m. sausio 26 d. iki 2020 m. sausio 25 d.;

                     (2)

                     Pasibaigus Carl Johan SONESSON kadencijai tapo laisva Regionų komiteto pakaitinio nario vieta,

               PRIĖMĖ ŠĮ SPRENDIMĄ:

            1 straipsnis
            Likusiam dabartinės kadencijos laikui iki 2020 m. sausio 25 d. Regionų komiteto pakaitiniu nariu skiriamas:

                        —

                        Lars-Ingvar LJUNGMAN, Ledamot i kommunfullmäktige, Vellinge kommun.

            2 straipsnis
            Šis sprendimas įsigalioja jo priėmimo dieną.

            Priimta Briuselyje 2019 m. rugsėjo 16 d.

                  Tarybos vardu

                  Pirmininkė

               T. TUPPURAINEN

            (1)  2015 m. sausio 26 d. Tarybos sprendimas (ES) 2015/116, kuriuo skiriami Regionų komiteto nariai ir pakaitiniai nariai laikotarpiui nuo 2015 m. sausio 26 d. iki 2020 m. sausio 25 d. (OL L 20, 2015 1 27, p. 42).

            (2)  2015 m. vasario 5 d. Tarybos sprendimas (ES) 2015/190, kuriuo skiriami Regionų komiteto nariai ir pakaitiniai nariai laikotarpiui nuo 2015 m. sausio 26 d. iki 2020 m. sausio 25 d. (OL L 31, 2015 2 7, p. 25).

            (3)  2015 m. birželio 23 d. Tarybos sprendimas (ES) 2015/994, kuriuo skiriami Regionų komiteto nariai ir pakaitiniai nariai laikotarpiui nuo 2015 m. sausio 26 d. iki 2020 m. sausio 25 d. (OL L 159, 2015 6 25, p. 70).